Боттаев Хьэдис Баттал и къуэр
Къэбэрдей-Балъкъэрым узыншагъэр хъумэнымкIэ и IэнатIэм хэщIыныгъэшхуэ игъуэтащ. И къару илъыгъуэу дунейм ехыжащ Боттаев Хьэдис Баттал и къуэр — цIыху гъуазэджэр, узыншагъэр хъумэнымкIэ IэнатIэм и къызэгъэпэщакIуэ IэкIуэлъакIуэр, цIыху минхэм ядэIэпыкъуа хирург хьэлэмэтыр.
Боттаев Хьэдис 1957 гъэм накъыгъэм и 17-м Къыргъыз ССР-м къыщалъхуащ. 1980 гъэм Бэрбэч Хь. М. и цIэр зезыхьэ Къэбэрдей-Балъкъэр къэрал университетым и медицинэ факультетыр къиухащ. Абы «хирургие» IэщIагъэмкIэ республикэ клиникэ сымаджэщым зыщигъэсащ, интернатурэр къыщиухащ, иужькIэ а IуэхущIапIэм и экстреннэ IэнатIэм хирургу щылэжьащ. Клиникэ ординатурэр Пирогов Н. И. и цIэр зезыхьэ Урысей лъэпкъ медицинэ къэхутакIуэ университетым щрихьэкIащ икIи абы зэфIэкIышхуэ щызригъэгъуэтащ.
1985 гъэм Боттаев Хьэдис Къэбэрдей-Балъкъэрым къигъэзэжри, республикэ клиникэ сымаджэщым и дохутыру-хирургу экстреннэ IэнатIэм пэрытащ, иужькIэ хирургиемкIэ къудамэм и дохутыру-ординатору лэжьащ. А зэманым щегъэжьауэ нэрылъагъу хъуащ IэщIагъэлI щIалэм зэфIэкIышхуэ зэрыбгъэдэлъыр, псэемыблэжу IэнатIэм зэрыпэрытыр. Апхуэдэ зэфIэкIрэ пщIэрэ зэриIэр къалъытэри, Боттаев Хьэдис 1990 гъэм республикэ клиникэ сымаджэщым хирургиемкIэ и къудамэм и унафэщIу ягъэуващ икIи а IэнатIэм 2000 гъэм нэсыху пэрытащ. А илъэсхэм хирургиемкIэ къудамэр сымаджэщым и IэнатIэ нэхъыфI дыдэхэм хабжэу щIадзащ.
1996 гъэм щегъэжьауэ Боттаев Хьэдис ирагъэбыдылIащ Хьэсэней къуажэм дащIыхь къалэ клиникэ сымаджэщ №2-р зэраухуэм кIэлъыплъыну икIи а IуэхущIапIэр хьэзыр зэрыхъуу 2000 гъэм абы и дохутыр нэхъыщхьэу ягъуэващ. ЗэфIэкIышхуэ зыбгъэдэлъ къызэгъэпэщакIуэм и фIыгъэкIэ къалэ клиникэ сымаджэщ №2-р къэралым щынэхъыфI дыдэхэм ящыщу къалъытэу хуежьащ. Абы и щхьэусыгъуэр Боттаев Хьэдис псом япэ сымаджэм и Iуэхур зэрыригъэщырт, ар гъэхъужыным зэфIэкIыу IуэхущIапIэм щыIэр зэрыхузэщIигъэуIуэрт.
ЦIыхухэм я деж пщIэшхуэ щызиIэ икIи дзыхь зыхуащI унафэщIыр 2003 гъэм Налшык къалэм щIыпIэ унафэр зегъэкIуэнымкIэ и советым и депутату хахащ. А гъэ дыдэм «Къэбэрдей-Балъкъэр Республикэм щIыхь зиIэ и дохутыр» цIэ лъапIэр къыфIащащ. 2014 гъэм КъБР-м и Парламентым и депутату хахащ.
2015 гъэм и гъатхэпэ мазэм Боттаев Хьэдис республикэ клиникэ сымаджэщым и дохутыр нэхъыщхьэу ягъэуващ. Зэман кIэщIым къриубыдэу абы хузэфIэкIащ IуэхущIапIэм телъ сом мелуан куэд хъу щIыхуэр ипшыныжын, лэжьапIэ IэнатIэхэр хабзэ ткIийм тригъэувэн, медицинэ дэIэпыкъуныгъэм и фIагъыр къиIэтын, сымаджэщыр зэпIэзэрыту икIи зэщIэгъэуIуауэ лажьэу зэтригъэувэн. IуэхущIапIэм иджырей медицинэ технологие лъагэхэр къыщагъэсэбэпу щIадзащ, нэр, щхьэкуцIыр, гумрэ абы къедза лъынтхуэхэмрэ операцэ щащI IэнатIэхэр иджырей зэманым къигъэувхэм езэгъыу лажьэу хуежьащ. Республикэ клиникэ сымаджэщым зегъэужьыным хуэунэтIа IуэхущIэ куэд ирагъэжьат, ауэ ахэр псори нигъэсыну хузэфIэмыкIыу унафэщIыр, хирург гъуазэджэр щIэпхъаджащIэхэм яукIащ.
Къэбэрдей-Балъкъэр Республикэм Узыншагъэр хъумэнымкIэ и министерствэм, медицинэм и лэжьакIуэ псоми къэхъуа гуауэшхуэр куууэ зыхащIащ икIи апхуэдэ щIэпхъаджагъэм зэгуигъэпащ.
Боттаев Хьэдис Баттал и къуэм и псэукIар езыр жэщми махуэми зыхуэлэжьа медицинэм, республикэм узыншагъэр хъумэнымкIэ и IэнатIэм зегъэужьыным телэжьэнымкIэ щапхъэ хьэлэмэтщ. Ди фIэщ мэхъу щIэпхъаджащIэхэм яхуэфащэ тезыр зэрахьынур. Боттаев Хьэдис Баттал и къуэм и Iыхьлыхэм дахуогузавэ. Медицинэм и лэжьакIуэхэм я дежкIэ ар сыт щыгъуи щытынущ пэжыгъэм, лIыгъэм, лэжьэкIэ нэсым, цIыхугъэм я щапхъэу.
КъБР-м Узыншагъэр хъумэнымкIэ и министерствэм и лэжьакIуэхэр.
